A Tanács 892/88/EGK rendelete

(1988. március 29.)

az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló 2261/84/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 3994/87/EGK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 5. cikke (4) bekezdésére,

mivel a termelési támogatás immár nem korlátozódik a bizonyos időpont előtt olajfákkal betelepített területekre; mivel ezért hatályát veszti az olívaolaj-termelés támogatására jogosult, olajfákkal betelepített területek meghatározásáról szóló, 1983. június 14-i 1590/83/EGK tanácsi rendelet [3];

mivel meg kell állapítani azokat az ismérveket, amelyek alapján meghatározható azon olívaolaj-termelők köre, akiknek átlagos termelése egy adott mennyiséget meghalad;

mivel a termelői szervezeteket mentesíteni kell a terménynyilatkozatok ellenőrzésének bizonyos feladatai alól, miután ezeket most már erre szakosodott hivatalok végzik; mivel felül kell vizsgálni a termelői szervezetek számára a termelési támogatásból visszatartott összeg felhasználási szabályait;

mivel az 1915/87/EGK rendelet [4] módosította – többek között – az olívaolaj-termelés támogatási rendszerét azáltal, hogy megállapította azt a legnagyobb olívaolaj-mennyiséget, amely után termelési támogatás fizethető; mivel e rendelkezések előírják, hogy ha a ténylegesen megtermelt mennyiség meghaladja az engedélyezett legnagyobb mennyiséget, a kifizethető támogatás egységnyi összegét egy együtthatóval kell csökkenteni; mivel ha a megtermelt mennyiség kisebb, mint az engedélyezett legnagyobb mennyiség, a különbséget hozzá kell adni a következő gazdasági évre rögzített legnagyobb mennyiséghez; mivel a támogatás csökkentése nem vonatkozik a kistermelőkre; mivel meg kell állapítani a végső támogatási összeg meghatározásának, a támogatás ideiglenes kifizetésének, valamint a becsült termelés és a ténylegesen megtermelt mennyiség rögzítésének szabályait; mivel a támogatást különböző feltételek alapján nyújtják, attól függően, hogy az olívaolaj-termelők tagjai-e valamely termelői szervezetnek, és hogy termelésük meghalad-e egy adott mennyiséget; mivel meg kell állapítani az e mennyiség meghatározására szolgáló szabályokat; mivel a legutóbb a 3763/86/EGK rendelettel [5] módosított 2261/84/EGK rendeletet [6] módosítani kell;

mivel a termelési támogatási rendszer működése során szerzett tapasztalatok még nem elegendők ahhoz, hogy a rendszer felülvizsgálatát javasolják, különösen miután a rendszert épp most kezdik alkalmazni két új tagállamban; mivel ezért a termelési támogatási intézkedések működéséről szóló jelentés beterjesztési határidejét meg kell hosszabbítani,

ELFOGADTA EZT A RENDELETET:

1. cikk

A 2261/84/EGK rendelet a következőképpen módosul:

1. A 2. cikk (1) bekezdése helyébe a következő szöveg lép:

"(1) Az olívaolaj utáni termelési támogatást a 136/66/EGK rendelet mellékletének 1. és 4. pontja szerinti olívaolajra kell megadni."

2. A 2. cikk (4) bekezdésében a "100" helyébe "200" lép.

3. A 2. cikk (5) és (6) bekezdésének helyébe a következő bekezdés lép:

"(5) A termelő tagállamok azon átlagosan megtermelt olajmennyiség alapján határozzák meg, hogy mely olívaolaj-termelők termelnek legalább 200 kg olajat a 136/66/EGK rendelet 5. cikke (2) bekezdésének értelmében, amely mennyiségre vonatkozólag a támogatási jogosultságot az előző két gazdasági évben elismerték.

Azon esetekben, amikor a szükséges adatok hiányoznak vagy nem állnak rendelkezésre, vagy az olívaolaj-termelő módosította a terménynyilatkozatot a termelési potenciál megváltozásával, a jogosultságot úgy határozzák meg, hogy a termelésbe bevont olajfák számát megszorozzák a 18. cikk szerint az előző két gazdasági évre rögzített átlagos olajbogyóterméshozammal és olívaolaj-hozammal."

4. A 3. cikk (1) bekezdésének második francia bekezdése helyébe a következő szöveg lép:

"– az olajfakataszter összeállítása érdekében benyújtott nyilatkozat másolata."

5. A 6. cikk (1) bekezdésének második francia bekezdését el kell hagyni.

6. A 8. cikk (2) bekezdésének harmadik francia bekezdését el kell hagyni.

7. A 10. cikk első francia bekezdésének helyébe a következő szöveg lép:

"– összehangolják tagszervezeteik tevékenységét, és biztosítják, hogy ezek a tevékenységek megfelelnek e rendeletnek és különösen azt vizsgálják – közvetlenül és egy később meghatározásra kerülő százalékszámnak megfelelően – hogy a 8. cikkben meghatározott ellenőrzéseket milyen módon végezték el."

8. A 11. cikk (1) bekezdése b) pontjának második francia bekezdése helyébe a következő szöveg lép:

"– azon olívaolaj-mennyiségek, amelyekre nézve a támogatást az egyes szervezeteken keresztül folyósítják."

9. A 12. cikk (2) bekezdése helyébe a következő szöveg lép:

"(2) Az (1) bekezdésben említett, az egyes termelők számára juttatott előleg nem haladhatja meg azt az összeget, amely a 17a. cikk (1) bekezdése szerint rögzített egységnyi támogatás összegének és a következőknek a szorzata:

- a 18. cikknek megfelelően rögzített olajbogyóterméshozamnak és az olaj-hozamnak a termelésbe vont olajfáknak a terménynyilatkozatban feltüntetett számával való szorzatából adódó mennyiség, vagy

- a kérelemben szerepelő mennyiség, ha ez a mennyiség kisebb, mint az első francia bekezdés alapján számított mennyiség."

10. A

"Záró rendelkezések"

fejezet a következő cikkel egészül ki:

"17a. cikk

(1) A folyó gazdasági évre vonatkozólag március 1-jéig a következőket kell meghatározni a 136/66/EGK rendeletben megállapított eljárásnak megfelelően:

a) a becsült termelést;

b) az előlegként kifizethető egységnyi termelési támogatás összegét. Ennek az összegnek minden egyes gazdasági év termelési körülményei között akkorának kell lennie, hogy az olívaolaj-termelőknek történő jogosulatlan kifizetés bárminemű kockázata ki legyen zárva.

(2) A gazdasági év végét követő hat hónapon belül a következőket kell meghatározni az adott évre vonatkozóan az (1) bekezdésben említett eljárásnak megfelelően:

a) azon ténylegesen megtermelt mennyiséget, amelyre nézve a támogatási jogosultságot elismerték;

b) a 136/66/EGK rendelet 5. cikke (1) bekezdése b) pontjának ötödik albekezdésében meghatározott egységnyi termelési támogatás összegét, amelyet azon termelőknek kell kifizetni, akiknek az átlagtermelése legalább 200 kilogramm/gazdasági év;

c) a következő gazdasági évre átvinni szándékozott mennyiséget, ha az a) pontban említett megtermelt mennyiség kisebb, mint az előírt legnagyobb mennyiség.

(3) A tagállamok legkésőbb január 31-ig közlik a Bizottsággal a folyó gazdasági évi becsült olívaolaj-termelésüket. A Bizottság egyéb információs forrásokkal is élhet, és szükség esetén tanulmányokat vagy szemléket végeztethet az olívaolaj-termeléssel kapcsolatban."

11. A 19. cikk második bekezdésében az "a) pontjában" kifejezést el kell hagyni.

12. A 21. cikk helyébe a következő szöveg lép:

"21. cikk

A Bizottság 1990. január 1-jéig jelentést nyújt be a Tanácsnak az olívaolaj-termelési támogatási rendszer működéséről, szükség esetén kiegészítve azt a rendszer módosítására irányuló javaslatokkal."

2. cikk

Az 1590/83/EGK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1988. március 29-én.

a Tanács részéről

az elnök

I. Kiechle

[1] HL L 377., 1987.12.31., 11. o.

[2] HL L 172., 1966.9.30., 3025/66. o.

[3] HL L 163., 1983.6.22., 39. o.

[4] HL L 183., 1987.7.3., 7. o.

[5] HL L 349., 1986.12.11., 10. o.

[6] HL L 208., 1984.8.3., 3. o.

--------------------------------------------------